Gepubliseer: Vrydag, 19 Januarie 2018 11:10
Deur: Bennie van Zyl - TLU SA
Mnr. Ramaphosa se huidige uitsprake openbaar egter duidelik dat die ANC (en ook hyself) vasgevang is binne die ANC-ideologie en dat die Nasionaal Demokratiese Rewolusie, die Vryheidsmanifes en hul Strategy and Tactics-dokument die rigting gaan aandui. Met die verloop van tyd het die ANC se onvermoë om na behore te regeer die ANC nou ingehaal. Dit bring mee dat daar in die volgende tyd baie klem gelê gaan word op 'n paar aspekte (ná alles moet hul die stemvee "terugwen"):
Daar sal voorts gefokus word op radikale ekonomiese hervorming. 'n Mens sou verwag dat mnr. Ramaphosa behoort te weet dat rykdom geskep word deur harde werk.
Heelparty aksies sal geloods word rondom die jeug om hul steun te verkry. Gratis tersiêre opleiding was dalk die begin daarvan.
Daar bestaan baie meningsverskille oor die inhoud van die grondwet met betrekking tot die beskerming van eiendomsreg al dan nie. Die argumente word hoofsaaklik beperk tot Art. 25, maar ander artikels in die grondwet verg ook oorweging. Art. 9 wat handel oor die gelykheid van die burgers van Suid-Afrika bring baie vrae na vore. Dit wil al hoe meer voorkom of party mense meer gelyk is as ander indien na sekere wetgewing sowel as die toepassing daarvan gekyk word. Art. 18 wat handel oor die reg van vryheid van assosiasie raak eintlik 'n klug indien daar gelet word op hoe daar bv. met die SEB-kodes dwang toegepas word vir die afstaan van eiendomsreg. Dit het al hoe meer duidelik begin raak dat dit wat in die grondwet staan nie noodwendig is wat saak maak nie, maar wel deur wie en hoe dit geïnterpreteer word.
Tydens die Desember 2017 ANC-kongres is aanvaar dat hul beleid voortaan sal wees dat grond onteien kan word sonder vergoeding. Daarmee saam is gesê dat die ekonomie nie daardeur skade berokken mag word nie en voedselsekerheid mag nie in gedrang gebring word nie. Mnr. Ramaphosa moet asseblief hierdie wysheid van hoe hy hierdie twee uiteenlopende aspekte bymekaar uitbring, teenoor Suid-Afrikaners verduidelik. Indien dit wel reggekry sal word om die grondwet te wysig soos hulle beoog, sal enige regdenkende mens baie mooi moet besin om kapitaal vas te belê in Suid-Afrika welwetende dat die risiko bestaan dat dit sonder vergoeding onteien kan word.
Die leuen oor die geskiedenis van grondbesit is al soveel keer verkondig dat baie dit as die waarheid aanvaar. TLU SA het meegedoen om aan elke LP 'n boek waarin die opgetekende geskiedenis uiteengesit word, by die Parlement af te lewer. As hulle dit maar net wou lees, sou daar dalk 'n ander begrip ontwikkel het. Die werklikheid is dat die Grondwet bepaal dat eiendom nie tot grond alleen beperk word nie – dit sluit dus alles in. Sou 'n polities-bankrot ANC net by plase volstaan indien hulle vanuit hul sosialistiese aanslag op die land begin met 'n nasionaliseringsproses?
In die praktyk moet ons ook opstaan vir die beginsel van privaatbesitreg en 'n vrye ekonomie. Waak teen diegene wat toelaat dat kruipende onteiening toegelaat word deur hulle ondersteuning van 'n beleid soos SEB, "affirmative action", ens. Skryf briewe en beïnvloed mense oor wat nodig is sodat ons ekonomie na behore kan groei. Dit is die ekonomiese pad na volhoubaarheid gemeet aan realisme. Daarin kan die kapasiteit geskep word om die tydbom van armoede aan te spreek anders as die ANC wat tans a.g.v. hul onseker beleidsomgewing, die hoofrede vir die gebrek aan vaste beleggings is. Daarteenoor is die prys van mnr. Ramaphosa se populistiese invalshoek reeds bepaal – armoede vir almal.
Daarteenoor is die prys van mnr. Ramaphosa se populistiese invalshoek reeds bepaal – armoede vir almal